Legjobb Önkormányzati Gyakorlatok Programja 2010 - díjátadó 

Ünnepélyes keretek között 2010. május 12-én este átadták a Példát átadó gyakorlatok pályázatának díjait. A pályázaton három kategóriában hirdetett nyerteseket az Irányító Bizottság (a képen), a kategóriák nyertesei egy-egymillió forintos pénzjutalomban részesültek. 

A Roma integráció a társadalmi kohézió erősítésére kategóriában Mohács település nyerte el az első díjat "Az általános iskolai szegregáció megállításának stratégiája" című pályázatával. A képen Kovács Petra az OSI képviselője Käszné Lebő Zsuzsannának,  Mohács alpolgármesterének adja át a díjat. Középen az NFÜ alelnöke, Paszternák Tímea.

Az NFÜ különdíját kapta ebben a kategóriában Budapest XIII. kerület "Mi leszek ha nagy leszek, közösen együtt a mi XIII. kerületi tanodánkért" című pályázatával. A különdíj egy 500 ezer forintos utalvány a nyertes önkormányzat részére. 

A Megújuló energiaforrások használata és/vagy energiahatékonysági legjobb gyakorlatok kategóriában Budapest XI. kerület lett az első helyezett "Zöld Újbuda" című pályázatával. (a képen a KvvM szakállamtitkára átadja a díjat Újbuda polgármesterének)Az NFÜ különdíját kapta ebben a kategóriában Hernád Önkormányzata a "Hőszivattyús fűtés és napkollektoros melegvíz -ellátás a hernádi napköziotthonos óvodában és az általános iskolában" című pályázatával. A különdíj egy 500 ezer forintos utalvány a nyertes önkormányzat részére. 

A Közösségi összefogással a helyi fejlesztésekért a LEADER-program keretében témában Alsómocsolád győzött "Tovább-lépés” a Baranyai Hegyhát  megújulásáért - LEADER típusú fejlesztés a Sásdi Kistérségben című pályázatával. A képen Pásztohy András MNVH főtitkár adja át a díjat Alsómocsolád polgármesterének.

A TÖOSZ küldöttek különdíját kapta Domoszló önkormányzata.  A község a Közösségi összefogással a helyi fejlesztésekért a LEADER-program kategóriában pályázott a "Példa értékű összefogás Domoszló község fejlesztése érdekében" című projekttel. 

Csorvás városa az ÖNKORPRESS Kiadó különdíját érdemelte ki "Egyenlőnek lenni az egyenlők között - Roma integráció, vissza az ősi cigány mesterségekhez" című pályázatával, egy digitális fényképezőgépet. A képen Pallai Katalin szakértő gratulál Szilágyi Menyhértnek, Csorvás polgármesterének, mellettük Csiky Ildikó az ÖNKORPRESS Kiadó ügyvezetője. A másik hasonló ÖNKORPRESS különdíjat Uszka község nyerte el "Magyar- cigány- és ukrán együttélés a Tiszaháton" című projektjével. 

Háromfa község ebben az évben a Velencei-tó Térségfejlesztő Egyesület különdíját, egy két személyre szóló wellness hétvégét nyert "Roma társadalmi integráció kiteljesedése a településen" című projektjével. A képen Stadler Klára, Velencei Tó Leader Egyesület munkaszervezetvezetője, a program szakértője adja át a díjat Brantmüller Zoltánnak, Háromfa polgármesterének. Hasonló különdíjban részesült Dénesfa "Használjuk fel a természet adta energiáinkat" című, valamint Taktaharkány település "Energiamegtakarítással a sok kicsi sokra megy" című munkájuk miatt. A Velencei-tó Térségfejlesztő Egyesület különdíjait, a Velence Resort&Spa Hotel Velence, Nautis Vitál Hotel Gárdony, Juventus Hotel Velence ajánlotta fel.

A Magyar Posta által feajánlott különdíjakat, egy-egy személyes bélyeg kialakítására szóló csomagot nyert Örményes település "Megújuló energiaforrások" című munkájával és Hatvan Körzete Kistérségi Többcélú Társulás "Mi" "miénk" "nekünk", de másokkal című pályázatuk miatt. A képen Mácsik Éva (balra) munkaszervezet vezető veszi át a díjat Bálint Edittől, a Magyar Posta képviselőjétől.

 

 

A zárórendezvényen meghirdetett 2010-2011-re  szóló pályázati témakörök: 

· a lakóhelyhez kötődés erősítése, 

· a roma integráció a társadalmi kohézió erősítésére, 

· a helyi önkormányzati kommunikáció. 

Az Irányító Bizottság tagjai: a Települési Önkormányzatok Országos Szövetsége, a Magyar Faluszövetség, a Magyar Önkormányzatok Szövetsége, a Nemzeti Fejlesztési Ügynökség, az Önkormányzati Minisztérium, a Környezetvédelmi és Vízügyi Minisztérium, a Szociális és Munkaügyi Minisztérium, az Európa Tanács Helyi és Regionális Demokrácia Szakértői Központja, és a Budapesti Nyílt Társadalom Intézet Alapítvány (OSI) delegáltjai. 

A program szervezését a TÖOSZ látja el. A programról és a pályázatokról bővebben olvashat a www.toosz.hu honlapon. 
További képek az eseményről elérhetőek itt: http://picasaweb.google.hu/101591185042690012767/TooszElsoNap#
Velencei-tó Térségfejlesztő Egyesület
 

 

